《柏林寺观李晋王画像歌》
清代·黄叔琳

沙陀怀古趋僧舍，驻马柏林还看画。素绡拂拭生辉光，神威凛凛须眉张。

红袍玉带结束好，唐季英雄一目眇。当时角立有朱三，百战干戈人易老。

国仇未复留遗恨，破碎山河安足问？庄明带剑左右立，锦囊盛矢受遗训。

谁欤写照妙入神，李家父子俱天人。鹰扬虎视空一世，经营惨淡传其真。

千载留贻归净域，世无别本须珍惜。卷图四壁起英风，想象沙场万人敌。

作者简介：（1672—1756）清顺天大兴人，字昆圃，本歙县程氏，以父华蕃为舅氏黄尔悟后，姓黄，为大兴人。康熙三十年进士，授编修。历山东学政、太常寺卿、内阁学士、吏部侍郎、詹事、浙江巡抚等官。以文学政事，受知康、雍、乾三朝，有“北平黄先生”之称。著有《夏小正传注》、《史通训故补注》、《文心雕龙辑注》、《颜氏家训节钞》、《砚北杂录》等。